CELEX: 32016D2093
Language: hr
Date: 2016-11-29 00:00:00
Title: Provedbena odluka Komisije (EU) 2016/2093 оd 29. studenoga 2016. o odstupanju u pogledu datuma primjene sustava registriranih izvoznika na izvoz iz prekomorskih zemalja i područja

30.11.2016   
            
            
               HR
            
            
               Službeni list Europske unije
            
            
               L 324/18
            
         PROVEDBENA ODLUKA KOMISIJE (EU) 2016/2093
   оd 29. studenoga 2016.
   o odstupanju u pogledu datuma primjene sustava registriranih izvoznika na izvoz iz prekomorskih zemalja i područja
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2013/755/EU od 25. studenoga 2013. o pridruživanju prekomorskih zemalja i područja Europskoj uniji („Odluka o prekomorskom pridruživanju”) (1), a posebno njezin članak 63. Prilog VI.,
   budući da:
   
               (1)
            
            
               U skladu s Prilogom VI. Odluci 2013/755/EU, novi postupak certifikacije podrijetla i načini administrativne suradnje, sustav registriranih izvoznika (REX), primjenjivat će se od 1. siječnja 2017. Postojeći sustav certificiranja i administrativne suradnje primjenjuje se do 31. prosinca 2016.
            
         
               (2)
            
            
               Sve prekomorske zemlje i područja (PZP-ovi) navedeni u Prilogu II. Ugovoru uputili su pismo Komisiji u kojem su naveli da nisu spremni početi primjenjivati sustav REX od 1. siječnja 2017. te su zatražili da se sustav primjenjuje od kasnijeg datuma. U svim pismima naznačeno je da će PZP-ovi moći primjenjivati sustav REX od 1. siječnja 2020.
            
         
               (3)
            
            
               Imajući u vidu te zahtjeve i kako bi PZP-ovima dala vremena da pripreme primjenu sustava REX, primjereno je odobriti odstupanje od sustava registriranih izvoznika na te PZP-ove i omogućiti im da primjenjuju članke od 21. do 35. i članke 54., 55. i 56. Priloga VI. Odluci 2013/755/EU nakon 1. siječnja 2017.
            
         
               (4)
            
            
               Mjere predviđene u ovoj Odluci u skladu su s mišljenjem Odbora za Carinski zakonik,
            
         DONIJELA JE OVU ODLUKU:
   Članak 1.
   Odstupajući od sustava registriranih izvoznika, PZP-ovi navedeni u Prilogu II. Ugovoru mogu nastaviti primjenjivati članke od 21. do 35. i članke 54., 55. i 56. Priloga VI. Odluci 2013/755/EU do 31. prosinca 2019.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 29. studenoga 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 344, 19.12.2013., str. 1.